L'Ajuntament de Llíria reurbanitzarà el cèntric carrer Llibertat
04 de desembre de 2024

La localitat de Llíria està avançant en les últimes dècades amb una transformació de la mobilitat urbana encaminada a guanyar nous espais per al vianant, pacificar el trànsit rodat, disminuir el soroll i donar una major atracció al teixit comercial del centre urbà.

En este sentit, el regidor de Mobilitat Sostenible de l'Ajuntament edetà, Paco García, ha assenyalat que el Consistori “té l'objectiu anar completant la conversió en zona de vianants i semipeatonalització de diversos vials en el centre del nucli urbà. Ja es va començar amb el carrer Sant Vicent Ferrer, la plaça General Santes i part de Metge Miquel Pérez, els resultats de la qual ha sigut exitosos, ja que en les mateixos es concentren una gran part d'establiments comercials i de restauració del municipi, que amb la seua reurbanització han guanyat en atracció i espai per als vianants”.

“Després es va continuar amb la plaça Partidors i part de Sant Miquel. I ara, es durà a terme la reurbanització del carrer Llibertat”, ha afegit l'edil.

En este cas es tracta d'un nou projecte de millora del centre urbà, que tindrà un disseny semipeatonal, amb plataforma única que millorarà l'accessibilitat per a persones amb mobilitat reduïda i que portarà aparellada la renovació de tot el mobiliari urbà i la dotació d'arbratge, al mateix temps que es renovarà la xarxa d'aigua potable en tot el tram de l'actuació.

Esta nova inversió té un pressupost aproximat de 240.000 euros, els quals seran finançats amb fons municipals i també amb les ajudes de l'Institut Valencià de Competitivitat Empresarial (IVACE).

Paco García ha explicat que les obres que es pretenen executar “continuen amb el concepte d'anar eliminant barreres arquitectòniques i fer de Llíria una ciutat més accessible amb les persones majors i amb aquelles que tinguen problemes de mobilitat, oferint nous models de vials adaptats que no inclouen cap mena d’escaló entre la calçada i les voreres, però creen un espai on tenen prioritat els vianants sobre els vehicles, amb una pavimentació diferenciada per a cada ús”.

Per part seua, l'alcalde de Llíria, Joanma Miguel, ha afirmat que esta actuació “forma part del Pla Municipal d'Inversions de legislatura 2023-2027, en el qual l'objectiu del Consistori és fer del centre urbà una zona més moderna i renovada, amb la substitució del mobiliari urbà i la dotació de nous materials en l'execució de les noves calçades. Un projecte pensat per a millorar la qualitat de vida de les persones i crear millors focus d'atracció turística i comercial”.